
18/03/2014

הכנסת התשע-עשרה
נוסח לא מתוקן

מושב שני
<פרוטוקול מס' 257>
מישיבת ועדת הפנים והגנת הסביבה
יום שלישי, ט"ז באדר ב התשע"ד (18 במרץ 2014), שעה 10:00
<סדר היום:>
<הצעת חוק לתיקון פקודת בתי הסוהר (מס' 46) (הכנסת חפץ אסור בנסיבות מחמירות), התשע"ג-2013 (מ/762)>
נכחו:

<חברי הוועדה:> 
מירי רגב – היו"ר
דוד אזולאי

ניצן הורוביץ
<מוזמנים:> 
	ד'
	–
	משרד ראש הממשלה

	ש'
	–
	משרד ראש הממשלה

	י'
	–
	משרד ראש הממשלה

	עו"ד יואל הדר
	–
	היועץ המשפטי, המשרד לביטחון פנים

	עו"ד רויטל גור
	–
	ע' יועמ"ש, המשרד לביטחון פנים

	מיכל יצחקי
	–
	מתמחה, הלשכה המשפטית, המשרד לביטחון פנים

	רב כלאי יצחק בן גיגי
	–
	רע"ן אבטחה, שב"ס, המשרד לביטחון פנים

	שלומי כהן
	–
	ראש תחום אג"מ, הלשכה המשפטית, שב"ס, המשרד לביטחון פנים

	עו"ד סג"ד איתן גולן
	–
	רע"ן מנהלי וחקיקה, הלשכה המשפטית, שב"ס, המשרד לביטחון פנים 


	עו"ד בן ציון
	–
	ראש תחום חקיקה, שב"ס, המשרד לביטחון פנים 

	עו"ד נעמה פרוכטנגר
	–
	ממונה מחלקת ייעוץ וחקיקה פלילי, משרד המשפטים

	עו"ד עינב מורגנשטרן
	–
	מחלקת ייעוץ וחקיקה, משרד המשפטים

	עו"ד אלכס (אלכסנדרה) דרנבוים
	–
	פרקליטות מחוז דרום, משרד המשפטים

	עו"ד לילך וגנר
	–
	פרקליטות מחוז דרום, משרד המשפטים

	עו"ד שירית בכר
	–
	לשכת עורכי-הדין 

	שמואל חן
	–
	דובר הוועדה


<ייעוץ משפטי: >
מירי פרנקל-שור
עידו בן יצחק

תובל צ'סלר (מתמחה)
<מנהלת הוועדה:>
יפה שפירא 
<רישום פרלמנטרי:>
אירית שלהבת
<הצעת חוק לתיקון פקודת בתי הסוהר (מס' 46) (הכנסת חפץ אסור בנסיבות מחמירות), התשע"ג-2013 (מ/762)>
<היו"ר מירי רגב:>
בוקר טוב לכולם. אני פותחת את ישיבת ועדת הפנים והגנת הסביבה לדיון בהצעת חוק לתיקון פקודת בתי-הסוהר (מס' 46) (הכנסת חפץ אסור בנסיבות מחמירות), התשע"ג-2013. זה דיון שני בנושא. הדיון האחרון הסתיים בכך שהנחיתי את הממשלה לעבוד בתיאום עם הגורמים השונים, ביניהם עם לשכת עורכי-הדין, על מנת להביא לפה הצעה שתהיה מקובלת יותר עליי. 
הוויכוח בינינו היה על כך שבעצם היועץ המשפטי לממשלה ניסה להרחיב את הצעת החוק מאיסור הכנסת חפץ אסור רק לאסירים ביטחוניים, להרחיב את זה גם לפליליים ולמבקרים ולכולם. בעצם הצעת החוק נפלה על זה, גם על הפלאפונים למבקרים, גם על הפלאפונים למבקרים רשמיים, גם על נושא תיק אישי. כל הסוגיות האלה נדונו ואמרתי לכם שלא מקובל עליי שאתם תגדירו מה זה חפץ אסור, אתם תגדירו למי מותר ולמי אסור, שלא תהיה אותה הנחיה כוללת לכולם. היה כאן עו"ד עידו בן יצחק ואנחנו הנחינו אותם, שלחנו הנחיות גם למשרד לביטחון פנים וגם לרז ניזרי. על זה בעצם נתקענו. 

אנא תספרו לנו מה השינוי בהצעת החוק, מה הצעת החוק כוללת עכשיו, האם היא כוללת הגדרה של "חפץ אסור" או לא. אני מזכירה לכולנו שאנחנו נמצאים עדיין תחת החקירה של המשטרה על הכנסת האקדח לבית הסוהר, על כך שבעקבות הניסיון לעצור את האסיר אנשי שירות בתי-הסוהר היו צריכים לירות באסיר כדי למנוע הידרדרות ופגיעה בחפים פשע נוספים. הנושא הזה כולו נמצא בחקירה. עולות הרבה מאוד שאלות מהמקרה הזה, איך הגיע האקדח, איך שירות בתי-הסוהר לא עלה על כך, אבל אלה שאלות שלא נפתח אותן לדיון. אני מחכה שהמשטרה תסיים את חקירתה. 

<יואל הדר:>
לא רק המשטרה. יש עוד גורם. הוקמה ועדה חיצונית בראשות ד"ר גיא רוטקופף, שהיה מנכ"ל משרד המשפטים, שעורכת בדיקה חיצונית. 

<היו"ר מירי רגב:>
על-ידי מי היא הוקמה?

<יואל הדר:>
על-ידי השר לביטחון פנים, אבל הוועדה הזאת עובדת במקביל. רק כאשר המשטרה מסכימה בדברים מסוימים לאפשר אז היא עורכת את הבדיקה. זה כדי שהאירוע לא יחזור על עצמו מבחינת שירות בתי-הסוהר. זה המטרה של הוועדה. 
<היו"ר מירי רגב:>
זאת בעצם ועדה שאמורה לבדוק את שירות בתי-הסוהר?

<יואל הדר:>
את שירות בתי-הסוהר, מהפן איך נכנסים דברים לבית-הסוהר, כדי למנוע בעתיד הכנסת דברים. והצעת החוק הזאת גם כן אמורה לטפל בזה. 

<היו"ר מירי רגב:>
מתי השר לביטחון פנים מינה את הוועדה?

<יואל הדר:>
לפני 10 ימים. 

<היו"ר מירי רגב:>
אני מבקשת, לפרוטוקול, דיברתי אתך באופן אישי על הנושא הזה וביקשתי לבדוק, אל"ף, האם הוקמו שתי ועדות חקירה על האירוע שהיה בשירות בתי-הסוהר. חזרת אליי ואמרתי לי: לא הוקמו שתי ועדות חקירה, הוקמה ועדת חקירה אחת של המשטרה, אנחנו בשלב זה לא יכולים להציג בפני הוועדה את הממצאים הראשונים, זה עדיין נמצא במהלך חקירה, וקיבלתי את זה, מה גם שאהבתי שפרנקו, בשונה מהמפכ"ל, כשיש אירועים קשים עומד מול המצלמה ואומר: היה אירוע קשה, אנחנו בודקים אותו ואחרי שנבדוק ונראה מה קורה נלמד מהתוצאות הללו. מבחינתי חשוב לראות את האחריות של מנהל ארגון, שקם ואומר את הדברים האלה. 
אני חושבת שמן הראוי, מרגע שהשר מינה ועדה נוספת, לעדכן את ועדת הפנים והגנת הסביבה. אנחנו עובדים בשיתוף פעולה, לא רק מהצד שלנו אליכם אלא גם מהצד שלכם אלינו. ברגע שהחליט השר להקים ועדה כזאת נכון שיעדכן את ועדת הפנים על הקמת הוועדה. אני חושבת שכך נכון וכך ראוי שיהיה. זאת הערה לטובת הפרוטוקול. אני מבקשת מן היועץ המשפטי של המשרד לרשום את זה בפניו ושזה לא יחזור על עצמו. 

אני מבקשת לקבל בכתב מהוועדה הזאת תשובות מה האחריות של הוועדה, לכמה זמן היא הוקמה, מה היא צריכה לבדוק. 

<דוד אזולאי:>
מה היא מטרת הוועדה. 

<יואל הדר:>
הכול כתוב בכתב המינוי, אין בעיה. 

<היו"ר מירי רגב:>
אני רוצה לקבל את כתב המינוי ואני מבקשת, אם יורשה, שהוועדה תוכל לשמוע את הממצאים לפני התקשורת. 
<יואל הדר:>
נעביר את זה לשר. 

<היו"ר מירי רגב:>
אשמח שהוועדה תשמע את הממצאים, ואם צריך שזה יהיה בוועדה חסויה אנחנו יודעים לעבוד גם בוועדה חסויה. ברגע שהמשטרה תסיים, לפני שהיא תלך לעשות חגיגה בתקשורת על הגב של השב"ס גם אנחנו רוצים לדעת את הממצאים ולא לקרוא אותם בפעם הראשונה בתקשורת. וגם אם יש פגרה, כידוע לך ועדות הכנסת השונות פועלות גם בפגרה, אז אכנס את הוועדה במיוחד בפגרה אם צריך לטובת העניין הזה כדי לשמוע גם את ממצאי המשטרה וגם את ממצאי הוועדה שהקים השר. 

<יואל הדר:>
לגבי המשטרה אני לא יודע, אבל לגבי הוועדה הזאת בוודאי. אם הוועדה פה תהיה זמינה באותה עת כמובן אפשר יהיה לדווח. 
<היו"ר מירי רגב:>
מאה אחוז. את זה אמרתי. 
אני מבקשת שתציגו לנו את השינויים שיש בהצעת החוק. 

<דוד אזולאי:>
ברשותך, לפני שיציגו את השינויים, האם אפשר לדעת מה המטרה? אני נכנס ויוצא מבתי-סוהר לעתים קרובות וידוע לי שנורא קשה להכניס דברים פנימה. אפילו ספר אי אפשר להכניס, ואני לא מדבר על דברים אחרים. מה מניע את השב"ס להכין הצעת חוק כזאת?

<יואל הדר:>
אל"ף, זה לא השב"ס שהכין את הצעת החוק. 

<דוד אזולאי:>
זה הממשלה. 

<יואל הדר:>
זה גם לא נבע רק מהממשלה. 

<היו"ר מירי רגב:>
הרקע הוא שהיתה עתירה לבג"ץ לגבי אסירים ביטחוניים, שעורכי-דין של אסירים ביטחוניים לא ייכנסו. לא היתה על זה עתירה לבג"ץ? זה לא היה בהקשר הזה? כך הבנתי. 

<נעמה פויכטונגר:>
היו כל מיני הליכים, דווקא במישור הפלילי, לא כל-כך בעתירות לבג"ץ, שקשורים לנושאים האלה. הצעת החוק היא לא תוצאה ישירה שלהם אלא של מכלול נסיבות שחידדו את הצורך בהבהרה. 
<דוד אזולאי:>
מה למשל? תספרו לנו. 

<יואל הדר:>
ניקח למשל את האירוע האחרון שקרה עם האסיר שהתבצר. זה כתוצאה מכך שהכניסו כל מיני חפצים אסורים לכלא.
<דוד אזולאי:>
מי הכניס?

<יואל הדר:>
אנחנו עוד לא יודעים. זה בדיוק נמצא בחקירה. 

<דוד אזולאי:>
אתה מדבר על האסיר שרצח?

<יואל הדר:>
כן, אבל זה דוגמה. 

<דוד אזולאי:>
אני מדבר על לפני כן, מה קרה לפני כן. 

<יואל הדר:>
יש יותר מדי הכנסה של חפצים אסורים. 

<דוד אזולאי:>
איך? תסביר לי. אני נכנס כל הזמן לבתי-כלא. אני לא מצליח להכניס אפילו את המפתחות שלי. 
<יואל הדר:>
לא רק אתה מבקר בבתי-כלא. יש גם משפחות שנפגשות עם אסירים, יש אסירים שיוצאים לחופשה. 
<היו"ר מירי רגב:>
יש אסירים שיוצאים ועובדים. אני לא יודעת מה הם עושים בעבודה שלהם. 

<יואל הדר:>
יש סיטואציות שונות. יש מפגשים עם אסירים, כל מיני גורמים שיש להם אינטראקציה עם האסירים. הרי יש לנו גם שיקום בכלא, יש לנו גם חינוך בכלא, יש כל מיני פעילויות בכלא ויש אינטראקציות עם אסירים שיכולות לאפשר – אני לא אומר שזה המסלול – הכנסה של חפצים אסורים.

מה קובעת הצעת החוק? היא יוצרת מדרוג של הענישה בשל עבירות. 

<דוד אזולאי:>
עד עכשיו לא היה מדרוג של ענישה?

<יואל הדר:>
לא, היה מאסר של חצי שנה, ועכשיו יש לנו חצי שנה, 3 שנים, 5 שנים ו-10 שנים, לפי החומרה של הכנסת החפץ. זאת המטרה היסודית של הצעת החוק. 
פרט לכך יש לנו עוד שני תיקונים שנדרשנו להם. יושבת-ראש הוועדה ביקשה שניפגש עם לשכת עורכי-הדין. יש בקשה אחת שלהם ויש בקשה שנוספה בסמוך לחקיקת החוק, שנדרשנו להכניס כי ראינו איזו המצאה טכנולוגית חדשה, שגם את זה אנחנו מבקשים להכניס. אנחנו רוצים להוסיף "חפץ שביכולתו לייצר חפץ". כאמור יש היום מדפסות תלת-ממדיות שיכולות אפילו לייצר אקדחים. 

<היו"ר מירי רגב:>
זה עלה פה בוועדה, הצגנו פה את המדפסת. אפשר להיכנס עם פזל של פלסטיק, מרכיבים אותו אחר-כך והוא יכול ליצור נשק. המדפסת הוצגה פה בוועדה, זה משהו ענק. 

<יואל הדר:>
היום זה ענק. מחר בבוקר זה יהיה קטן יותר. 

<דוד אזולאי:>
גברתי היושבת-ראש, אני מצטער, אבל שוב אחזור על הדברים. אני מבין שיש פה מדרג של ענישה. 

<יואל הדר:>
זאת המטרה. 

<דוד אזולאי:>
הרי כל מי שנכנס לבית-הסוהר יודע שאם לא רוצים שתכניס משהו נורא קשה להכניס את זה. איך בכל זאת מצליחים להחדיר את החפצים האלה אל תוך שטח בית-הסוהר? אולי משהו לקוי במערכת השמירה של השב"ס. תגידו את זה, זה לא בושה. תגידו שמשהו לקוי אצלכם ולכן קורה מה שקורה. או שאתם כרגע החלטתם לשנות דברים שלא היו? זו השאלה שלי. 
<יואל הדר:>
אנשי המודיעין יסבירו מה אפשר להכניס. 

<דוד אזולאי:>
אז בואו נשמע אותם. 

<יואל הדר:>
אדוני לא רוצה להכניס דברים ולכן אתה אומר שקשה. יש אנשים שמעוניינים להכניס דברים ומוצאים את הדרכים. 

<דוד אזולאי:>
אני רוצה להכניס את הפלאפון שלי ולא נותנים לי. 

<יואל הדר:>
כי אתה לא מעוניין להכניס דברים. 

<דוד אזולאי:>
אני מעוניין להכניס ספר לאסיר ואני לא יכול להכניס אותו. 

<יואל הדר:>
אתה לא רוצה להכניס חפץ אסור. זה ההבדל בין אנשים שרוצים לאנשים שלא רוצים. נשמע את אנשי המודיעין. 

<דוד אזולאי:>
בבקשה, בואו נשמע. 

<היו"ר מירי רגב:>
אבל אתם החלטתם שחפץ חשוד זה גם פלאפון. 

<יואל הדר:>
גם סים, לא רק הפלאפון, גם הסים עצמו, נכון. 

<דוד אזולאי:>
אז בואו נשמע באמת למה, מה הסיבה, מה התחדש כרגע עם הצעת החוק הזאת. 

<איתן גולן:>
אם יורשה לי, אומר מספר דברים. אני עו"ד איתן גולן, ראש ענף מנהלי וחקיקה בלשכה המשפטית של שירות בתי-הסוהר. הצעת החוק הזאת באה בעקבות התמודדות נמשכת של שירות בתי-הסוהר במרוצת השנים עם מציאות שבה חרף הבדיקות וחרף מעגלי האבטחה, שכמובן נעשים בהתאם להוראות הדין והם גם מוגבלים מעצם טיבם, גורמים שאינם נורמטיביים – הבעיה היא לא עם גורם נורמטיבי שבא בשערו של בית-הסוהר ונאמר לו לא להכניס חפץ מסוים והוא לא מכניס – גורמים עבריינים מעבירים בדרכים שונות ומשונות חפצים אסורים אל תוך בית-הסוהר, לעתים באמצעות בליעה דרך הגוף. 
<דוד אזולאי:>
מעבירים לו מחשב דרך הגוף?

<איתן גולן:>
לא, חלקים של חפצים כאלה או אחרים. אותם חפצים מוצאים את דרכם אל תוככי בית-הסוהר ומורכבים בו. 

<דוד אזולאי:>
אתה יכול לפרט? תן לנו דוגמאות.

<איתן גולן:>
מייד אעביר את השרביט למומחי הביטחון, אבל רק אמירה כללית. 

<היו"ר מירי רגב:>
על מי אתם מדברים, על עורכי-דין?

<איתן גולן:>
גם, לא רק. בדברי ההסבר מצוטט פסק הדין בעניינו של עו"ד דסוקי, כדוגמה. 

<היו"ר מירי רגב:>
אם אתה חושב שחבר כנסת או מבקר רשמי ייבדק על-ידכם ולא ייכנס עם הפלאפון, אתה טועה. החוק הזה ייפול על הדבר הזה. אם אתם לא תעשו אבחנה בין מבקרים אז אתם טועים. 

<איתן גולן:>
גברתי מקדימה את המאוחר. האבחנה קיימת. 

<היו"ר מירי רגב:>
אני רוצה שרק שניים ייבדקו כמו העבריינים: פרקליטות המדינה והיועץ המשפטי לממשלה, הם היחידים שייבדקו כמו עבריינים. כל השאר, לא. 

<איתן גולן:>
האבחנה קיימת. נגיע לזה, אני מניח, בהמשך. 

בתשובה לחבר הכנסת אזולאי, הכוונה היתה, היום בחוק במישור הפלילי של העבירה הפלילית אין אבחנה, אין מדרג. מדובר על חצי שנת מאסר או 450 לירות. 

<דוד אזולאי:>
את זה הבנתי, שמטרת החוק להקים מדרג של ענישה, זה ברור לי. אני מודה, אני עדיין לא מצליח להבין למה הצעת החוק הזאת באה לכאן. אני לא מבין. תנו לנו דוגמאות מה הביא אתכם להצעת החוק הזאת, את זה אני מבקש. 
<יצחק בן גיגי:>
אני ראש ענף אבטחה בשירות בתי-הסוהר. היתה החדרה של טלפונים בגוף – ואדוני, אני לא רוצה לפרט כאן, אבל היה מי שהחדיר דרך פי הטבעת שני טלפונים "נוקיה" מהדגם הישן הגדול. יש שמחדירים סמים. 

<היו"ר מירי רגב:>
למה לא לפרט? תפרט. אנחנו הולכים לאשר פה חוק. אתה צריך לפרט. אנחנו לא בישיבה חסויה. 

<יצחק בן גיגי:>
מחדירים סמים, מחדירים אמל"ח. 

<דוד אזולאי:>
מחדירים פלאפון דרך פי הטבעת?

<יצחק בן גיגי:>
פלאפון "נוקיה" הישן.

<דוד אזולאי:>
אולי היה צריך להזמין לכאן רופא כדי לאמת את האינפורמציה הזאת. 

<היו"ר מירי רגב:>
אני לא חושבת שאתם לא אומרים אמת. אני רק רוצה לשמוע. 

<דוד אזולאי:>
לא אמרתי חס וחלילה שהם לא אומרים את האמת, אבל אני רוצה לדעת מה הדבר הזה.

<היו"ר מירי רגב:>
עורכי-דין או העבריינים?

<יצחק בן גיגי:>
אנחנו מדברים על תפיסות בתוך בתי הכלא. בקרב עורכי-דין שביקרו אסירים ביטחוניים כן תפסנו. 

<היו"ר מירי רגב:>
אם אתם כל-כך רציניים, תיכף נראה איך לא תפסתם את האקדח. יהיה פשוט מדהים לראות את זה בהתאם לחוק הזה. אני מחכה כבר לראות את התוצאות. זאת היתה סתם הערה. תמשיך.

<יצחק בן גיגי:>
הוחדר גם רעל בצורה מוסווית וחוסל האסיר אלזם בתוך הכלא באמצעות רעל שהוחדר. מחדירים אמצעי לחימה קרים, דוקרנים וכולי, לסחיטה ושליטה בתוך כותלי הכלא. הפעלת פח"ע מרחוק באמצעות הטלפונים שמוחדרים, והם מוחדרים על הגוף ובהשלכה אל תוך בית הכלא וגם מועברים על מבקרים, גם בביקור ילדים. הילדים נכנסים לביקור של ההורים שלהם, זה ביקור פתוח, גם אצל הביטחוניים, ובאמצעות הילדים – גם להם מחדירים לפי הטבעת וגם הם מהווים פלטפורמה כדי להחדיר פנימה. השיטות מגוונות מאוד. 
<דוד אזולאי:>
גברתי היושבת-ראש, אני מציע לך, אם תרצי תקבלי את ההצעה שלי, לקבל נתונים. אנחנו שומעים פה סיפורים מדהימים.

<שלומי כהן:>
יש נתונים. 

<דוד אזולאי:>
אלה דברים באמת מזעזעים. חס וחלילה, אני האדם האחרון שייתן ידו לכך שיכניסו כל מיני דברים. 

<היו"ר מירי רגב:>
רגע, מה מפריע לך בהצעת החוק הזאת? נניח שאנחנו צריכים לחזק את מה ששב"ס עושה או לא עושה מספיק טוב ולמנוע החדרה של חפצים חשודים לתוך הכלא. זה ברור לי, דרך אגב, וחשוב לעשות את זה. עכשיו השאלה פה בתוך הצעת החוק איך לעשות את המדרג הנכון. 
<דוד אזולאי:>
אני רוצה להסביר לך משהו. אני בא מתוך הערכה לשב"ס, ואני באמת אומר את זה, אני לא אומר את זה בציניות. באמת מי שנכנס אל תוך שטח בית-הסוהר יודע אילו בדיקות קפדניות אפילו אנחנו כחברי כנסת עוברים, וזה לא מפריע לי, להיפך. אף פעם לא התלוננתי על כך שבודקים אותי, תמיד אמרתי: אין לי בעיה, זה תפקידכם, תעשו את זה. אבל למרות כל הבדיקות הקפדניות, אם אנחנו כחברי כנסת נבדקים בצורה כזאת על אחת כמה וכמה כשמדובר על אנשים אחרים. 
<היו"ר מירי רגב:>
אותנו קל לבדוק. אתה לא יודע שקל להיות חזק על חלשים?

<דוד אזולאי:>
קודם כול, אני לא מרגיש את עצמי חלש. 

<היו"ר מירי רגב:>
חלש מבחינת העבריינים. 

<יצחק בן גיגי:>
לך אין שום אינטרס להבריח, בגלל זה אתה גם לא מתעמק ביצירתיות של הדברים שמבריחים. 

<דוד אזולאי:>
עם כל השמירה שלכם בכל זאת אתה מציג לנו כאן דוגמאות קשות. 

<יצחק בן גיגי:>
אנחנו נמצאים במעין קרב בלימה, שאנחנו מותקפים כל הזמן ורק בולמים. צריך שגם הצד השני יידע שיש רמת ענישה כלפיו. 

<היו"ר מירי רגב:>
אנא תציגו לנו את הנתונים, פירוט של הברחות ותפיסות. 

<שלומי כהן:>
אולי לפני כן, כדי לסבר את האוזן. אני ראש תחום אג"מ בלשכה המשפטית. אנחנו מדברים על גורמים עברייניים. לא מדברים על אדם תמים שבא. יהיה צורך להוכיח גם יסוד נפשי של אדם שבא להבריח במטרה מסוימת, או במחשבה פלילית. לא מדובר על מישהו ששכח טלפון סלולרי בכיס ונכנס אתו ו"הופ" תפסו אצלו את הטלפון. זה לא אדם ש"ייפול" פה בחוק הזה. 

<דוד אזולאי:>
הוא "ייפול" ועוד איך. 

<שלומי כהן:>
לא, ממש לא. צריך להוכיח יסוד נפשי למי שמגישים נגדו כתב אישום, שהוא התכוון להבריח, שהוא התכוון לעשות איזה מעשה אסור, ולא מישהו ששכח או מישהו שבטעות נכנס עם איזה חפץ אסור. יש פה שיקול דעת, גם לגורמי התביעה וגם כמובן לבית-המשפט שבוחן את הדברים בסופו של דבר. החוק הזה נוצר על מנת לייצר הרתעה מסוימת לגורמים עברייניים. 

<היו"ר מירי רגב:>
ההרתעה לא קיימת?

<שלומי כהן:>
ההרתעה לא קיימת. יש ענישה של חצי שנת מאסר בלבד. גם אם אדם נכנס עם אקדח חלה עליו ענישה של חצי שנת מאסר. אנחנו רוצים היום ליצור מין מדרג, שמי שנכנס במטרה לבצע הרג או לבצע מעשה של פגיעה בביטחון המדינה, יידע שבית-המשפט עלול להשית עליו עונש של 10 שנות מאסר. אבל יהיה צריך להוכיח את המחשבה הפלילית, את הכוונה הפלילית, לא סתם. 
לפני כשבועיים היה מקרה של עורך-דין שהגיע לבית-הכלא, שהיה חשד שהוא ניסה להבריח טלפון סלולרי לאסיר ביטחוני. בדקנו, ראינו שהיה מדובר בטעות ומייד הסרנו את כל המגבלות. יש לנו מגבלות מנהלתיות. ברגע שהוכח וראינו לעינינו שמדובר פה בטעות לא נעשה כלום, שלום על ישראל, הוא המשיך את הביקור שלו. אנחנו לא מתכוונים למקרים האלה. אנחנו מתכוונים למקרים שבא מישהו במטרה להבריח כרטיס סים או להבריח סמים אל תוך בית-הסוהר, שיידע שיש עונש. 
<דוד אזולאי:>
עד היום כמה הוא קיבל על זה שהבריח סמים?

<שלומי כהן:>
עד חצי שנת מאסר. החדרה של חפץ אסור אל תוך בית-הסוהר עונשה חצי שנת מאסר. אפשר להכין כתב אישום על החזקת סם אבל אנחנו רוצים שתהיה ענישה מיוחדת, שאדם שבא להבריח סמים לתוך בית-סוהר יידע שיש עונש מוחמר, עונש חמור יותר. אנחנו לא מתכוונים לגורמים נורמטיביים, לאדם שבא לבקר בבית-סוהר והכניס בטעות משהו. 

<היו"ר מירי רגב:>
מי הגורמים האלה? איפה יש לך כאן מדרג של הגורמים?
<מירי פרנקל-שור:>
"חפץ אסור מסוכן", אגב, לא נותן לך מענה לסם. 

<שלומי כהן:>
"חפץ אסור מסוכן" לא נותן לי מענה לסם? תיכף נראה. אז אולי במקרים של סמים- - - 

<היו"ר מירי רגב:>
תיכף ניתן רשות דיבור לייעוץ המשפטי.

<שלומי כהן:>
מה היתה השאלה?

<היו"ר מירי רגב:>
אומרת מירי פרנקל-שור, היועצת המשפטית של הוועדה, שבעצם סם לא נכלל בהגדרה החדשה שהבאתם ל"חפץ מסוכן". 

<נעמה פויכטונגר:>
אולי צריך להוסיף "או בריאותו".

<שלומי כהן:>
אנחנו מקבלים את ההערה. 

<דוד אזולאי:>
סם זה סכנה לבריאות? יש כאלה שזה מועיל להם...

<מירי פרנקל-שור:>
זאת לא היתה הכוונה. בחקיקה הזאת לא היתה כוונה לסמים, לפי איך שהיא נוסחה. 

<שלומי כהן:>
תודה על ההערה. 

<נעמה פויכטונגר:>
אני ממחלקת ייעוץ וחקיקה במשרד המשפטים. אני רוצה להתייחס בקצרה למה שהעלה חבר הכנסת אזולאי ואולי גם לעוד נושא שעלה כאן. קודם כול, אין מחלוקת, ואני חושבת שכולנו מסכימים שבראש ובראשונה שירות בתי-הסוהר צריך לעשות כל שהוא יכול כדי למנוע בכלל להגיע למצב הזה. 

<דוד אזולאי:>
אין ויכוח. 

<נעמה פויכטונגר:>
נדמה לי גם שאין ויכוח ששירות בתי-הסוהר הוא הראשון שיש לו את האינטרס לחסום. יחד עם זה, כמו בהרבה מאוד הקשרים עברייניים אחרים, יש פה כל הזמן מין מאזן אימה. ככל שלנו יש מוטיבציה לעצור את התהליך, לגורמים עברייניים יש מוטיבציה חזקה מאוד להצליח להחדיר חפצים, ומעת לעת השיטות נעשות מתוחכמות יותר. ממילא יש פה תופעה. נגיד ששירות בתי-הסוהר כן תפס, אז הוא צריך להעמיד לדין, ואז כשהוא מעמיד לדין אנחנו נמצאים כל הזמן במגמה בדיני העונשין ליצור הלימה בין רמת הענישה ובין חומרת העבירה. 
<דוד אזולאי:>
תביני אותי, על המדרג אין ויכוח. ניכנס אחר-כך לתוך הסעיף לברר כמה ובאילו מקרים צריך להיות מוטל עונש יותר חמור או פחות חמור. על זה אין ויכוח. אני מדבר על התוכן. 

<נעמה פויכטונגר:>
התייחסתי רק לכך שיש צורך, מכיוון שאל"ף לא תמיד מצליחים, ובי"ת גם כאשר מצליחים אנחנו צריכים את העבירה המתאימה. לא הוזכר כאן הסעיף בפקודת בתי-הסוהר, של חצי שנת מאסר, כי הוא מראש לא התייחס דווקא למקרים כאלה, בוודאי לא כאלה שיש בהם כוונה מיוחדת אבל גם לא לחפצים מסוכנים באופן מיוחד. גם הבהרנו את זה בדברי ההסבר, בלית ברירה נעשה שימוש באיזו תקנה מתקנות ההגנה. יש לנו עכשיו מגמה בוועדת החוקה, חוק ומשפט לאפשר ביטול של כמה שיותר מן התקנות האלה שהן לא מודרניות ולא כל-כך מתאימות לצרכים של היום. זה גם חלק מהתפקיד של תיקון החוק הזה. 
אגב המדרג – פה אני רוצה להתייחס למשהו שאמרה היושבת-ראש – לא מתייחס לזהות של מי שמכניס אלא לשני אלמנטים אחרים: החפץ המוכנס עצמו, האם הוא חפץ תמים או מסוכן או טלפון סלולרי שהוא משהו באמצע; והמטרה של ההכנסה. רמת החומרה הגבוהה ביותר מיוחסת להכנסה שעומדת מאחוריה מטרה מובהקת של המכניס לפגוע, כפי שפורט פה, בחיי אדם או בביטחון המדינה או לסייע לארגוני טרור. שם בא לידי ביטוי ההיבט המיוחד הזה של ההקשר הביטחוני, של החדרה לא רק של טלפונים סלולריים אלא גם של ציוד מסוג אחר. בצורה הזאת ניסינו להביא כאן לידי ביטוי את הדירוג הזה של העבירות. 

<היו"ר מירי רגב:>
אני רוצה לדעת מי לא ייבדק בכניסה. 

<נעמה פויכטונגר:>
אני לא יודעת אם יש מישהו שלא נבדק. 

<היו"ר מירי רגב:>
נציגת לשכת עורכי-הדין, את רוצה להעיר? בבקשה. 

<שירית בכר:>
אני עו"ד שירית בכר ומייצגת את לשכת עורכי-הדין. קודם כול, אני רוצה להתנצל בשמו של עו"ד אבי חימי, יושב-ראש הפורום הפלילי, שנבצר ממנו להגיע. הוא ליווה את הצעת החוק הזאת מתחילתה וגם השתתף בדיונים במחלקת ייעוץ וחקיקה. 
לנו אין שום בעיה עם עניין ההחמרה. 

<היו"ר מירי רגב:>
הבנתי, גם אחרי שדיברתי אתו, שהצעת החוק הזאת מתואמת אתכם, בגדול. 

<שירית בכר:>
זה מתואם אתנו. אנחנו דווקא מברכים על התוספת הזאת, שמוסיפה ונותנת שיקול דעת לשירות בתי-הסוהר במקרים מסוימים. 

<היו"ר מירי רגב:>
אבל שיקול הדעת פה, איפה זה?

<קריאה:>
בהגדרה. בדף הלבן. 

<שירית בכר:>
"ושהכנסתו לא אושרה בידי מפקד בית-הסוהר או סגנו, או קצין שהוסמך על ידו ושדרגתו לא תפחת מדרגת רב כלאי". 

הדאגה שלנו היא זו: אנחנו מקווים שיישום החוק בפועל, בשטח, יהיה כזה ששירות בתי-הסוהר באמת יפעיל שיקול דעת במקרים המתאימים, כמו למשל כשמדובר במבקרים רשמיים. 

<היו"ר מירי רגב:>
לגבי מבקרים רשמיים אני לא רוצה שבכלל הוא יפעיל שיקול דעת, לא רוצה. עם כל הכבוד לו, לא רוצה שיפעיל שיקול דעת. אני מבקרת רשמית.

<מירי פרנקל-שור:>
אבל את חברת כנסת. 

<היו"ר מירי רגב:>
אבל לא רק אני. אני, מטעמי, אותם מבקרים רשמיים. אני לא רוצה שלגבי מבקר רשמי יפעילו שיקול דעת. 

<מירי פרנקל-שור:>
למה?

<היו"ר מירי רגב:>
למה הוא צריך להפעיל שיקול דעת? אם מבקר רשמי קיבל אישור מלשכת עורכי-הדין, היה לנו דיון עם יואל הדר והוא הסביר שיש X אנשים שמקבלים אישור להיות מבקרים רשמיים. כאשר מבקר רשמי מגיע למה הוא צריך בכלל להיבדק? 

<יואל הדר:>
אנחנו לא נוכל לאפשר דבר כזה ללשכת עורכי-הדין כי אנחנו לא בודקים את הסיווג שלהם, את סיווג הביטחון שלהם. לגבי חברי כנסת זה סיפור אחר, אבל לגבי לשכת עורכי-הדין- - - 

<היו"ר מירי רגב:>
הוא בעל תפקיד רשמי. 

<שירית בכר:>
אני רוצה להזכיר שהרוב המכריע של בעלי תפקידים רשמיים- - - 

<איתן גולן:>
גברתי, גם הנציב נבדק כאשר הוא נכנס לבית-הכלא. 

<היו"ר מירי רגב:>
גם את לא צריכה להיבדק. 

<יואל הדר:>
אנחנו לא יכולים לאפשר דבר כזה. 

<שירית בכר:>
אבל זה הפרקטיקה היום. מבקרים רשמיים שלנו שקיימו ביקורות בשבוע שעבר נכנסו עם טלפון סלולרי והפקידו אותו. 

<יואל הדר:>
אני לא מדבר על טלפון סלולרי. 

<נעמה פויכטונגר:>
זאת אומרת, הופעל כאן שיקול דעת. 

<יואל הדר:>
יש שיקול דעת, אבל לא יכולים לקבוע אבסולוטית שלא יערכו בדיקה. 

<שירית בכר:>
צריכה להיות כאן אחידות. 

<נעמה פויכטונגר:>
אין לי בעיה עם זה. 

<יואל הדר:>
לא יכול להיות מצב שאי אפשר יהיה לבדוק מבקר. 

<שירית בכר:>
לבדוק – אין בעיה, אבל לאפשר לו להיכנס עם טלפון סלולרי ליום שלם כשהוא נמצא במתקן. 

<יואל הדר:>
זה נתון לשיקול דעת. 

<היו"ר מירי רגב:>
אני לא רוצה שיהיה למפקד המתקן שיקול דעת בעניין הזה. 

<איתן גולן:>
שיקול דעת לגבי איזה עניין?

<היו"ר מירי רגב:>
לגבי כניסה עם טלפון. אני מדברת על מבקר רשמי. לגבי מבקר רשמי שמגיע לבקר בבית-הסוהר לא יהיה למפקד המתקן שיקול אם להכניס אותו עם- - - 

<איתן גולן:>
מכיוון שזה נרשם בפרוטוקול, כדאי לעשות סדר, ברשותך. 

<היו"ר מירי רגב:>
בבקשה. תגיד לי אם עשיתם סטטיסטיקה. תגיד לי כמה מתוך אלה שנבדקו הם מבקרים רשמיים ונמצאו כמי שהכניסו חפצים אסורים, כמה עורכי-דין נמצאו כמי שהכניסו חפצים אסורים. אני רוצה לדעת כמה הכניסו חפצים חשודים מטעם חברי כנסת ומבקרים רשמיים. 

<איתן גולן:>
חשוב להדגיש, כי זה שורבב, שלא יהיו אי הבנות, כל אדם שנכנס בשערי בית-הסוהר נבדק. 
<היו"ר מירי רגב:>
בסדר, לא דיברתי על זה. 

<דוד אזולאי:>
היא האומרת. 

<איתן גולן:>
השאלה השנייה היא שיקול הדעת לגבי הכנסת חפץ כזה או אחר, כאשר כאן היום מבקשים לעגן תיקון שלמעשה פועל הלכה למעשה, כי הלכה למעשה מבקרים, מבקרים רשמיים וכולי מכניסים בפועל חפצים שמבחינת האסירים הם אסורים בהחזקה. 

<היו"ר מירי רגב:>
אתה יכול להגיד לי כמה מבקרים רשמיים נכנסו עם חפץ חשוד?

<בן ציון:>
לא ניתן להגיד. אבל כפי שאת יודעת, יש גם חפצים שהוכנסו לבית-הסוהר ולא נתפסו, או שייתפסו, שאנחנו לא יכולים לדעת מי החדיר אותם. 

<היו"ר מירי רגב:>
אני מדברת על מבקר רשמי. תעשה אבחנה. לא תעשה את זה לכולם. הוא נכנס, נבדק על-ידי השומר בשער, כפי שאני נבדקת כשאני נכנסת כתת-אלוף, אני נבדקת כשאני נכנסת לבסיס. אבל מרגע שיש לי את התעודה של תת-אלוף, מאותו רגע אף אחד לא יפעיל שיקול דעת לגביי, זה הכול. בשב"ס זה לא שונה. 

<בן ציון:>
אבל גם אני כסוהר נבדק. 

<דוד אזולאי:>
סליחה, עם כל הכבוד שאתה סוהר, אני חבר כנסת ויש לי חסינות. 

<היו"ר מירי רגב:>
אמרתי שלוש פעמים אמן על כך שאתה סוהר. אז מה?

<דוד אזולאי:>
עורך-הדין קיבל היתר להיכנס, עם כל הכבוד. 

<נעמה פויכטונגר:>
אני מבקשת להדגיש שני היבטים. קודם כול, כמי שמרכזת את הביקורים הרשמיים של משרד המשפטים, היום מבקרים רשמיים הם למעלה מ-200 אנשים, שרובם המוחלט, למעלה מ-90% מהם הם עובדי משרד המשפטים, בין הפרקליטות ובין הסנגוריה הציבורית. דווקא בכובע הזה אני רוצה להגיד שאנחנו לא רוצים שמבקרים רשמיים שלנו ייכנסו עם טלפון סלולרי. לא בגלל המניעים הנסתרים של המבקרים הרשמיים. אגב, כמעט אין מיון, בוודאי אין ביקורת על זהות המבקרים של לשכת עורכי-הדין, אבל גם לא שלנו. אנחנו לא יודעים מי הם כל המבקרים. אבל אני לא רוצה לדבר סרה באף מבקר רשמי, כולם עושים עבודה חשובה. אבל מה אם אני אכנס עם טלפון סלולרי בתיק שלי ואסיר, שהוא הרבה יותר מתוחכם ממני, יוציא לי אותו מהתיק כשאני לא שמה לב? זה גם מצב שאנחנו לא יכולים לאפשר אותו. דובר פה על החובה של שירות בתי-הסוהר לפקוח שבע עיניים ולמנוע מצב כזה. אנחנו לא רוצים לפתוח פתח. 

<היו"ר מירי רגב:>
עדיין זה לא משכנע אותי. 

<שלומי כהן:>
היום לאגפים גם קצינים וגם סוהרים לא נכנסים.

<שירית בכר:>
אפשר לראות סיטואציה שאסיר שיושב לידי נוגע לי בתיק. זה מקרה חריג. 

<נעמה פויכטונגר:>
כולנו שמים טלפון סלולרי בכיס. אני שמה טלפון סלולרי בכיס ולא אדע אם גנבו לי אותו. 

<שירית בכר:>
אז אפשר להפקיד את זה אצל מפקד המתקן. זה גם פתרון, אבל לא באופן גורף- - - 

<נעמה פויכטונגר:>
חשבנו שהמודל, של כלל שלצדו יהיה שיקול דעת, הוא מודל שנותן לנו לנהל את הדבר הזה בצורה מספיק אחראית. 

<היו"ר מירי רגב:>
יש דברים שלגביהם אני לא מוכנה לקבל את מה שאתם אומרים. 

<דוד אזולאי:>
יש פה שאלה חשובה מאוד. אתם מגישים כאן נתונים מאוד-מאוד חשובים, ואני לא מזלזל בהם. יחד עם זה, אתם צריכים בכל זאת להגיש נתון על אנשים שנכנסים. כשאתה אומר לי שגם אתם הסוהרים נבדקים, עם כל הכבוד, אתה יודע את חיי השגרה. גם אני נכנס לכנסת בלי בדיקה, מכירים אותי. נכון שאני יכול להכניס מטען חבלה, אבל יודעים שלא נעשה את זה כי יש לנו אחריות מסוימת. לגבי סוהר – אותו דבר. אבל פה מדובר על חברי כנסת שלא באים בכל יום, באים מידי פעם לבקר. 
<יואל הדר:>
היא דיברה על כל המבקרים. 

<היו"ר מירי רגב:>
קודם כול אני כוללת חברי כנסת בעניין הזה. 

<דוד אזולאי:>
אני מכליל בתוך זה גם את המבקרים הרשמיים, אני מדבר גם עליהם. נציגת משרד המשפטים אמרה כאן שמדובר על כ-200 איש. מעניין כמה מקרב אותם 200 אנשים נתפסו בשנה-שנתיים האחרונות כשהם עברו עבירות כאלה. זה נתון חשוב. 

<קריאה:>
הם לא עברו עבירות כי הם לא נכנסו עם טלפונים סלולריים. 

<קריאה:>
לא נתפסו מכיוון שהם גם נבדקו. 

<היו"ר מירי רגב:>
יש לכם 200 אנשים, סנגורים שנכנסים כמבקר רשמי. 

<יואל הדר:>
לא בדקנו אותם לפני זה ואני לא יודע מה הם מכניסים פנימה. אני לא יודע מה יש בתוך הפלאפון שיכניסו פנימה. אני יכול לבדוק את המכשירים?

<היו"ר מירי רגב:>
אם אתה לא סומך עליהם אז אל תיתן להם להיות מבקרים רשמיים. 

<יואל הדר:>
אני לא סומך עליהם וגם על עצמי אני לא סומך. צריך לבדוק אותם. אני לא רוצה שיסמכו גם עליי. 

<היו"ר מירי רגב:>
תבדוק אותם כשהם נכנסים בשער. מרגע שהם עברו את הבדיקה של שירות בתי-הסוהר ועברו את השער הם ייכנסו עם הטלפון שלהם. 

<שלומי כהן:>
גברתי, אבל החוק הזה לא רלוונטי לעניין של חברי הכנסת, כי לגבי חברי כנסת להיפך, מה עשינו? נתנו שיקול דעת אפילו ברמה של- - - 
<היו"ר מירי רגב:>
אני לא רוצה שמפקד מתקן יחליט אם דוד אזולאי, שהגיע בשעה 2 לפנות בוקר לבקר אסיר שסובל מגירוי של סקביאס כי אין שם רופא, שהוא יחכה עכשיו עד שמפקד המתקן יתעורר או עד שהוא יחזור ממסיבה כדי לתת לו להיכנס למתקן. 

<שלומי כהן:>
הוא לא צריך לחכות עד שמפקד המתקן יתעורר. 

<היו"ר מירי רגב:>
חבר כנסת נכנס לבית-הכלא, נבדק – ייכנס עם הטלפון שלו. אני לא רוצה שיהיה שום שיקול דעת שלך. 

<שלומי כהן:>
אין לנו בעיה עם זה. הוא לא צריך לחכות. 

<היו"ר מירי רגב:>
אני גם לא רוצה שיטפלו בטלפון של מבקרים רשמיים. 

<שלומי כהן:>
למה? מבקרים רשמיים נערך לגביהם איזה מבדק של סיווג ביטחוני שידוע לנו?

<היו"ר מירי רגב:>
תערוך להם. 

<יואל הדר:>
אנחנו לא עושים את זה, אי אפשר. הם יעברו תחקירים?

<שלומי כהן:>
אנחנו לא עושים. אם זה חברי כנסת אז אין לי בעיה, אז ב-100% מהמקרים יכניסו אותם עם הטלפון הסלולרי שלהם, אבל מבקר רשמי לא נערך לגביו מבדק של סיווג ביטחוני. יבוא איזה עורך-דין ויחדיר טלפון או כרטיס סים. אני לא יודע אם לעבריינים יש השפעה עליו, או אם הוא "קונסולרי" של איזה ארגון פשיעה. 

<מירי פרנקל-שור:>
אני רוצה להתייחס. אני חושבת שיש מקום לאבחן בין ההתייחסות לחברי כנסת ובין ההתייחסות לשאר המבקרים. אני חושבת שצריך לחשוב מה באמת יהיה דינו של חבר כנסת, האם ראוי שהוא ייכנס עם טלפון. הטלפון הוא כבר לא טלפון לבד. גם טלפון הוא מחשב, יש שם הרבה מידע ששייך לחבר הכנסת. אני חושבת שזה לא צריך להיות נוגע לשיקול דעתו של מפקד המתקן, ואם כן – צריך להגיע לאיזה הסדר, לא בפקודות בתי-הסוהר אלא אולי אפילו הסדר בחקיקה. זה דורש מחשבה יתרה. 
<היו"ר מירי רגב:>
זה יהיה בחקיקה. 

<מירי פרנקל-שור:>
נכון, אבל אנחנו עדיין לא יודעים מה ההסדר הראוי. הנושא של חברי הכנסת הוא לא נושא פשוט.

לגבי שאר האוכלוסייה, מבקרים רשמיים שהם עורכי-דין, אני חושבת שצריך ללכת כאן בזהירות רבה מכיוון שמדובר בכל זאת במתקן כליאה, מדובר באוכלוסייה מורכבת. כל המבקרים הם אנשים שלשכת עורכי-הדין, על סמך קריטריונים שאנחנו לא יודעים, נותנת להם אפשרות להיכנס לבית-הסוהר ולהסתובב חופשי, אבל מכאן ועד לאפשר להם להיכנס עם כל האמצעים בלי שום מגבלה?

<היו"ר מירי רגב:>
עם מגבלה. 

<מירי פרנקל-שור:>
אני חושבת שצריך ללכת בזהירות. מה המגבלה?

<דוד אזולאי:>
לשכת עורכי-הדין הסכימה לזה. 

<היו"ר מירי רגב:>
הם הסכימו לנוסח הזה, לשיקול דעת של מפקד המתקן. 

<מירי פרנקל-שור:>
זה עדיין לא אומר שעורך-דין שמקבל תעודה מלשכת עורכי-הדין בסופו של יום יכול להיכנס לבית-הכלא עם כל הציוד. אני חושבת שזה דבר שיש לו השלכות מרחיקות-לכת. אני חושבת שהנוסח שמונח כאן בפני הוועדה הוא נוסח נכון ומאוזן. לא צריך להתחיל להוציא מן הכלל אוכלוסיות, מלבד חברי כנסת, שלהם אני חושבת שצריך להקדיש מחשבה מיוחדת. 

<דוד אזולאי:>
ומה עם המבקרים הרשמיים?

<מירי פרנקל-שור:>
מבקרים רשמיים – כמו כל מבקר. 
<שלומי כהן:>
יש פה שיקול דעת, שתיקנו בפקודה, שמקובל גם על לשכת עורכי-הדין. 

<מירי פרנקל-שור:>
מה הסיבה שמבקר רשמי לא יתנהג כמו יתר האוכלוסייה, כמונו כשאנחנו באים לבית-כלא, כמו כאשר אנשי משרד המשפטים באים, כמו כשיואל הדר נכנס לבית-כלא? אין שום סיבה שמבקר רשמי לא יתנהג כמו היתר. ההיפך, עצם הדבר שהם לא כפופים לאותן נורמות מתחיל להעלות חשד מדוע באה דרישה שמבקר רשמי יוחרג כקבוצה מסוימת.

<בן ציון:>
זה גם לא ברור. הביקור נערך 20-30 דקות, שעה. 

<מירי פרנקל-שור:>
משך הביקור לא רלוונטי. זה עניין עקרוני. 

<בן ציון:>
בשביל זה יש שיקול דעת. הכנסנו את שיקול הדעת אז אני לא רואה עם זה בעיה. 

<יואל הדר:>
קיימת בעיה עם כניסה של חברי כנסת?

<דוד אזולאי:>
בטח קיימת בעיה. אסביר, ברשותך, גברתי היושבת-ראש, אגיד לך מה היה. כל הזמן נכנסנו עם פלאפונים. יום בהיר אחד רציתי להיכנס, אמרו לי: לא, תפקיד את הטלפון. למה? כי אלה ההוראות. יש לי פה התכתבות ענפה בעניין זה. קיבלתי מכתב, חתום על-ידי השר אהרונוביץ: "בהתאם להוראות ... בעת ביקור חבר כנסת מסוים ... המשמש אותו במכלול הכניסה, או בידי מפקד בית-הסוהר". אחרי שביקשתי עשו לי טובה ואמרו שאני יכול להפקיד את הטלפון אצל הש"ג. האם אני יכול להפקיד את הטלפון שלי אצל הש"ג? עם כל הכבוד, אני לא מוכן. אחרי דין ודברים הסכימו שאפקיד את הטלפון שלי אצל מנהל בית-הסוהר, ואת זה קיבלתי. 

<יואל הדר:>
זה מקובל עליך?

<דוד אזולאי:>
לא. אתה יודע כמה זמן לוקח מהשער ועד שאני מגיע למנהרה, עד שאני נכנס? יש לך מושג? קודם כול אני רוצה שתענה לי. אתה יודע כמה זמן לוקח מהשער ועד שאני מגיע למנהרה? 

<יואל הדר:>
איפה?

<דוד אזולאי:>
ברוב המקומות. לכל הפחות חצי שעה. 

<היו"ר מירי רגב:>
אני רוצה לעשות הפסקה של 5 דקות ולדבר עם דוד אזולאי, מירי פרנקל-שור, נעמה פויכטונגר ויואל הדר בחדרי.

<(הישיבה נפסקה בשעה 10:41 ונתחדשה בשעה 10:55.)>
<היו"ר מירי רגב:>
אני מחדשת את הישיבה לאחר הפסקה והתייעצות לגבי הסעיף שעליו התווכחנו. הגענו להסדר שמקובל על כולנו. אנא תציג את הנוסח. 
<יואל הדר:>
יש שני תיקונים להצעת החוק שמונחת כאן. 

<מירי פרנקל-שור:>
עוד לפני כן צריך לומר מה סוכם עכשיו לגבי חברי הכנסת. 

<היו"ר מירי רגב:>
לפני שני התיקונים. אתה רוצה להציג או שמירי פרנקל-שור תציג?

<מירי פרנקל-שור:>
שהוא יסביר, כדי שמי שאמור להוציא את זה לפועל יבין מה הוא אמור להוציא לפועל. 

<היו"ר מירי רגב:>
זה לא אומר כלום לגביך, דרך אגב, אלא רק לגבי הארגון שאתה מייצג. בבקשה. 

<יואל הדר:>
סוכם שמאחר וחברי הכנסת נדרשים – פרט ליושב-ראש הוועדה וזאת וליושב-ראש ועדת החוקה, חוק ומשפט – לתת הודעה 5 ימים מראש שהם רוצים לבקר בבית-סוהר מסוים, סוכם לגבי חברי כנסת בלבד שמשירות בתי-הסוהר יודיעו מראש לחבר הכנסת האם הוא יכול להיכנס עם מכשיר טלפון סלולרי או לא יכול להיכנס למתקן עם טלפון סלולרי. 
<היו"ר מירי רגב:>
על-פי שיקול דעת של מפקד המתקן, בהתאם לחוק שאנחנו מחוקקים היום. 

<יואל הדר:>
בכפוף לשיקול דעת מפקד המתקן. 

<היו"ר מירי רגב:>
ואז יוכל חבר הכנסת לערער על ההחלטה. 

<דוד אזולאי:>
ואז מה יעשה חבר כנסת שאומרים לו שהוא לא יכול להיכנס עם טלפון סלולרי?

<היו"ר מירי רגב:>
ידבר עם פרנקו, ידבר עם השר, ינסה לשכנע אותם. כפי שהיום אנחנו מקבלים תשובות שליליות ואנחנו בודקים למה זה, איך זה, כמה זה.

<דוד אזולאי:>
אני למשל לא פניתי. חיכיתי לישיבת הוועדה, שאז תהיה הזדמנות, וכאן אני מעלה את הנושא. יש הבדל. אני לא פונה לאף אחד. 

<היו"ר מירי רגב:>
אז כן צריך לפנות. 

<מירי פרנקל-שור:>
חשוב שיהיו "גלגלים משומנים" בין לשכת השר, לשכת הנציב, מנהל המתקן, כל המערכת הזאת כדי שלא יישנו התלונות שהיו עד היום. 
<היו"ר מירי רגב:>
כך צריך להיות. אני לא מכניסה את זה בחקיקה, קיבלתי את ההמלצה של היועצת המשפטית של הוועדה, אבל זה ייכנס לתוך התקנות. 

<יואל הדר:>
זה חלק מההסדר. 

<נעמה פויכטונגר:>
נדמה לי שנוהל יהיה נכון יותר עבור מה שאתם רוצים. 

<היו"ר מירי רגב:>
אין בעיה. אז נוהל. זה הנוהל לגבי חברי הכנסת. 

<מירי פרנקל-שור:>
אם יהיה נוהל, תציגו את הנוהל בבקשה בפני ועדת הפנים והגנת הסביבה. 

<היו"ר מירי רגב:>
בסדר. אני לא צריכה את הוועדה כוועדה. אני רוצה לראות את הנוהל. 

<מירי פרנקל-שור:>
לא סתם אני אומרת כך.

<היו"ר מירי רגב:>
מאה אחוז, אני מקבלת את זה. 

<מירי פרנקל-שור:>
כדאי לקצוב בזמן. בתחילת המושב הבא תעדכנו את הוועדה. 

<היו"ר מירי רגב:>
בתחילת המושב הבא אני מבקשת לראות את הנוהל. 

<יואל הדר:>
את לא רוצה לערוך דיון בפגרה?

<היו"ר מירי רגב:>
בפגרה נערוך שני דיונים. אתה מבקש שזה יהיה בפגרה? אזמין אותך. 

<דוד אזולאי:>
אני יכול לעזור לך. אם תרצי לקיים ישיבה בפגרה בענייני שב"ס ומשטרה את יכולה להזמין אותי, אני אמלא את מקומך. 

<היו"ר מירי רגב:>
אז בתחילת המושב. לא אכפת לי גם במהלך הפגרה. יש לנו שני דיונים שקבענו על ה"ויפללא" והמסתננים. 

<יואל הדר:>
בתחילת המושב. 

<נעמה פויכטונגר:>
להעביר בכתב לוועדה. 

<היו"ר מירי רגב:>
כן, תעבירו את הנוהל בכתב לוועדה לגבי ביקור חברי הכנסת בבתי-כלא. 

<דוד אזולאי:>
למה בתחילת המושב? אפשר בשבוע הבא להעביר את זה. 

<יואל הדר:>
עד תחילת המושב. 

<דוד אזולאי:>
אז אגיש רביזיה. 

<נעמה פויכטונגר:>
עד ליל הסדר יישלח הנוהל. 

<היו"ר מירי רגב:>
עד השבוע הבא. מה זה לכתוב נוהל? אפשר לעשות את זה בתוך שבוע ימים. אם אתה צריך עזרה בניסוח תפנה בבקשה לחבר הכנסת אזולאי או למירי פרנקל-שור. 

<מירי פרנקל-שור:>
תוך 21 ימים. 

<היו"ר מירי רגב:>
תוך 21 ימים יוצג נוהל לוועדת הפנים שמסדיר את סוגיית כניסת חברי הכנסת, שנוסחו יהיה ברוח הדברים שסיכמנו עם היועץ המשפטי. זה הנוהל ש"סגרנו". 

הדבר השני שאני מבקשת לגביו את הניסוח הנכון הוא בהמשך להערה של מירי פרנקל-שור היועצת המשפטית, שסם הוא לא חפץ אסור. 

<יואל הדר:>
נכניס את זה פנימה להגדרה.

<נעמה פויכטונגר:>
הצענו, ואם זה מקובל על יושבת-ראש הוועדה, אני חושבת שהדרך הנכונה לעשות את זה היא להרחיב את ההגדרה "חפץ אסור מסוכן". יהיה כתוב: ""חפץ אסור" – ... שהכנסתו עלולה לסכן חיי אדם או לפגוע בבריאותו". 

<היו"ר מירי רגב:>
בסדר. 

מה עוד היינו צריכים לתקן?

<יואל הדר:>
לגבי אמצעי ייצור, רצינו שאפשר יהיה להרחיב את היריעה של "חפץ אסור מסוכן" גם לגבי אמצעי ייצור.

<מירי פרנקל-שור:>
כדאי שתסביר מה זה. 

<יואל הדר:>
דיברנו על מדפסת תלת-ממד. 

<היו"ר מירי רגב:>
היתה תוכנית גדולה מאוד שהראתה כיצד באמצעות מדפסת ניתן ליצור אקדח פלסטיק. בעצם הוא בא אליך כפזל – הראו את זה בוועדה – ואתה יכול להרכיב אותו ויורה. 

<נעמה פויכטונגר:>
חשבנו להציע בסוף ההגדרה "חפץ אסור מסוכן": "או חפץ שביכולתו לייצר חפץ כאמור". 

<היו"ר מירי רגב:>
בסדר, מאה אחוז. זה בעצם מביא לאותה תוצאה, של סיכון חיי אדם. 

<יואל הדר:>
והדבר האחרון הוא תיקון בהסכמה עם לשכת עורכי-הדין.
<עידו בן יצחק:>
זה כבר מוטמע בהצעת החוק, נושא שיקול הדעת. 

<היו"ר מירי רגב:>
אני רואה את זה כבר בהגדרה. 

<שירית בכר:>
אני רק רוצה לומר לפרוטוקול, לגבי מבקרים רשמיים, אנחנו באמת מקווים ומצפים ששירות בתי-הסוהר יפעיל שיקול דעת אמיתי, שזאת תהיה המשמעות של החוק. 
<היו"ר מירי רגב:>
אני רוצה להוסיף את זה לטובת הפרוטוקול. אם לא, האמיני לי שהחוק הזה יחזור לשולחן הזה. אם הכוונה דרך החוק הזה להפריע לעבודת מבקר רשמי, להפריע לו לבצע את תפקידו אז תמצאו לכם כלים אחרים לעשות את זה. אני אומרת את זה גם לפרקליטות, אני מדברת אל נעמה פויכטונגר, וגם אל יואל הדר מהמשרד לביטחון פנים. אתם צריכים להבין שאתם לא יכולים להפריע למבקרים רשמיים לבצע את תפקידם. אני אומרת את זה לטובת הפרוטוקול וחשוב לי להגיד את זה, שזה יובן כחלק מאישור החוק הזה, שהחוק הזה לא יבוא להקשות על מבקר רשמי לבצע את תפקידו. שיקול דעת של מפקד המתקן – ידוע פה בדיוק למה התכוונו, שלא יפעיל אותו מעבר לסמכותו. שימצא את האקדחים שהורגים עוד לפני עניין המבקרים הרשמיים. את זה תמצאו קודם כול, את מה שהורג בבתי-הסוהר, לפני עניין המבקרים הרשמיים. אני אומרת את זה לטובת הפרוטוקול וחזרתי על זה פעמיים. אני מבקשת שגם היועץ המשפטי של הוועדה יבין את זה ויבין את רוח הדברים שאנחנו אומרים כאן ללשכת עורכי-הדין, שלא יקשו על מבקרים רשמיים לבצע את תפקידם.

<מירי פרנקל-שור:>
זה שלא צריך להקשות על מבקרים רשמיים לעשות את תפקידם, זה דבר מובן מאליו. אני בטוחה שהם גם הבינו את המסר. אבל צריך להבהיר שיש כאן הסדר, והנוהל שצריך להגיש לוועדה מתייחס אך ורק לחברי הכנסת, אבל אין כאן שום הקלות לגבי מבקרים רשמיים ודינם כדין כל מבקר אחר. 
<היו"ר מירי רגב:>
מאה אחוז. הם נכנסים, הם נבדקים, הכול בסדר. אבל אין שום סיבה שלמקום שהם יכולים להיכנס עם טלפון סלולרי יחליט באופן שרירותי מפקד המתקן שלא. זאת היתה הכוונה, והבהרתי אותה טוב יותר לטובת הפרוטוקול. 

<יואל הדר:>
עכשיו הבנו. 

<דוד אזולאי:>
לפני הקראת הצעת החוק, יש כאן שאלה לגבי "העושה אחד מאלה, במישרין או בעקיפין, דינו – מאסר חמש שנים". לא נסחפתם בעניין הזה? 5 שנים?

<היו"ר מירי רגב:>
שאלתי את מירי פרנקל-שור על המידתיות של הענישה והיא אמרה לי שזה בסדר. 

<דוד אזולאי:>
כתוב "העושה אחד מאלה, במישרין או בעקיפין, דינו – מאסר חמש שנים". 

<עידו בן יצחק:>
הכול מתייחס ל"חפץ אסור מסוכן".

<היו"ר מירי רגב:>
שאלתי את מירי פרנקל-שור, לדעת אם זה מידתי בעיניה. 

<מירי פרנקל-שור:>
זה 3 שנים ו-5 שנים. 3 שנות מאסר להכנסת חפץ אסור רגיל ו-5 שנות מאסר להכנסת חפץ אסור מסוכן. 
<דוד אזולאי:>
תראו איזו קפיצה, מ-450 לירות וחצי שנת מאסר אנחנו מגיעים לעונש כבד בהרבה. 

<יואל הדר:>
יש 3 שנות מאסר, 5 שנות מאסר ו-10 שנות מאסר. 

<נעמה פויכטונגר:>
הסעיף הקיים היום נשאר על כנו. אם זה חפץ שהוא לא מסוכן באופן מיוחד והוא לא טלפון סלולרי – זה נשאר 6 חודשים. ההחמרה פה היא לגבי טלפון סלולרי – 3 שנים, חפץ מסוכן – 5 שנים, וכאשר המטרה היא לגרום חבלה חמורה לאדם, לפגוע בביטחון המדינה או לסייע לארגון טרור – 10 שנים. 

<היו"ר מירי רגב:>
אפשר בבקשה לקרוא את הצעת החוק כפי שמקובלת על הגורמים השונים? 

<תובל צ'סלר:>
	"תיקון סעיף 1
	1.
	בפקודת בתי הסוהר [נוסח חדש], התשל"ב-1971‏ (להלן – הפקודה), בסעיף 1, בהגדרה "חפץ אסור", בסופה יבוא "ושהכנסתו לא אושרה בידי מפקד בית הסוהר או סגנו, או קצין שהוסמך על ידו ושדרגתו לא תפחת מדרגת רב כלאי".

	תיקון סעיף 52
	2.

	בסעיף 52 לפקודה –

	
	
	(1)
האמור בו יסומן "(א)", ובו המילים "או קנס 450 לירות" – יימחקו;

	
	
	(2)
אחרי סעיף קטן (א) יבוא:

	
	
	
	"(ב)
על אף האמור בסעיף קטן (א) –

	
	
	
	
	(1)
העושה אחד מאלה, במישרין או בעקיפין, דינו – מאסר חמש שנים:

	
	
	
	
	
	(א)
מכניס, מעביר או זורק חפץ אסור מסוכן אל תוך בית סוהר;

	
	
	
	
	
	(ב)
מניח חפץ אסור מסוכן בתוך בית סוהר;

	
	
	
	
	
	(ג)
מעביר חפץ אסור מסוכן לאסיר או מאסיר לאדם אחר;

	
	
	
	
	
	(ד)
אסיר המחזיק בחפץ אסור מסוכן;

	
	
	
	
	(2)
העושה אחד מאלה, במישרין או בעקיפין, דינו – מאסר שלוש שנים:

	
	
	
	
	
	(א)
מכניס, מעביר או זורק ציוד קצה רט"ן אל תוך בית סוהר;

	
	
	
	
	
	(ב)
מניח ציוד קצה רט"ן בתוך בית סוהר;

	
	
	
	
	
	(ג)
מעביר ציוד קצה רט"ן לאסיר או מאסיר לאדם אחר;

	
	
	
	
	
	(ד)
מאפשר את השימוש בציוד קצה רט"ן בבית סוהר, לרבות על ידי מימון; 

	
	
	
	
	
	(ה)
אסיר המחזיק בציוד קצה רט"ן;

	
	
	
	
	(3)
העושה פעולה כאמור בפסקאות (1) או (2), במטרה להביא לסיכון חיי אדם, לגרום חבלה חמורה לאדם, לפגוע בביטחון המדינה או לסייע לארגון טרור, דינו – מאסר עשר שנים; לעניין זה, "במטרה" – לרבות תוך ראייה מראש את אחת או יותר מהאפשרויות המפורטות בפסקה זו כאפשרות קרובה לוודאי.

	
	
	
	(ג)
בסעיף זה –

	
	
	
	"חפץ אסור מסוכן" – חפץ אסור שבשל טיבו או מהותו הכנסתו לבית הסוהר או העברתו לאסיר עלולה לסכן חיי אדם או לפגוע בבריאותו, להביא לגרימת חבלה חמורה לאדם, לפגוע בביטחון המדינה או לסייע לבריחה מבית הסוהר, או חפץ שביכולתו לייצר חפץ כאמור;

	
	
	
	"ציוד קצה רט"ן" – ציוד בזק כמשמעותו לפי חוק התקשורת (בזק ושידורים), התשמ"ב-1982‏, נישא או מיטלטל, המתחבר או המיועד להתחבר אל מערכת של מיתקני אלחוט שבאמצעותה ניתנים שירותי רדיו טלפון נייד לציבור, לרבות כל חלק של ציוד כאמור, כגון כרטיס sim, כרטיס זיכרון, אנטנה, סוללה ומטען."  

	תיקון תקנות ההגנה (שעת חירום)
	3.

	בתקנות ההגנה (שעת חירום), 1945‏, בתקנה 134(1), פסקה (ה) – בטלה."


<היו"ר מירי רגב:>
יש למישהו הערות, תיקונים לנוסח כפי שהוקרא? לשכת עורכי-הדין? היועץ המשפטי? המשרד לביטחון פנים?

<יואל הדר:>
רק דבר אחד, אחרי שהוועדה, אני מקווה מאוד, תאשר את זה, אנחנו מבקשים פטור מהנחה. 

<היו"ר מירי רגב:>
בזה תטפלו מול מנהלת הוועדה ומול חבר הכנסת יריב לוין ו"תסגרו" את זה. תניחו את זה היום, אבל אני לא מאמינה שיצביעו על זה מחר. תעשו מה שאתם רוצים. 

<נעמה פויכטונגר:>
אני כבר ביררתי. 

<היו"ר מירי רגב:>
יפה. נציגי שב"ס, יש טענות או הערות לגבי הנוסח המוסכם? היועץ המשפטי של הוועדה, יש הערות על הנוסח הזה?

<דוד אזולאי:>
אני מבקש הסתייגות לצורך דיבור. 

<היו"ר מירי רגב:>
בסדר. נא לרשום לדוד אזולאי הסתייגות דיבור להצעת החוק. 

אני מבקשת להביא את הצעת החוק להצבעה. מי בעד הנוסח כפי שהוקרא? מי נגד? מי נמנע?

הצבעה

בעד – 2
נגד – אין 

נמנעים – אין

הצעת חוק לתיקון פקודת בעתי הסוהר (מס' 46) (הכנסת חפץ אסור בנסיבות מחמירות), התשע"ג-2013, בנוסח שהוקרא נתקבלה. 
<היו"ר מירי רגב:>
בעד הצעת החוק חברי הכנסת דוד אזולאי ומירי רגב, אין נמנעים ואין מתנגדים. הצעת החוק נתקבלה.

תודה לכולם. 

<הישיבה ננעלה בשעה 11:10.>
